钦定古今图书集成/明伦汇编/氏族典/第337卷 > 刘综
## 钦定古今图书集成/明伦汇编/氏族典/第337卷 > 刘综

按《宋史刘综传》：“综字居正，河中虞乡人。雍熙二年，举
进士第，解褐邛州军事推官，迁大理评事，通判眉州。
代还，改太子中允。至道二年，迁太常丞，职事修举，多
称荐之者。咸平初，出为河北转运使。时河北承兵寇
之后，民户凋弊，吏部所铨幕职州县官，皆四方之人，
不习风俗，且有怀土之思，以是政事多因循不举。综”
建议请自今并以河朔人充之。徙陕西转运副使，转
太常博士。时灵州孤危，献言者或请弃之，综上言：“灵
州民淳土沃，为西陲巨屏，所宜固守。今若弃之，则原、
渭等州益须设备，较其劳费，十倍而多。”俄充转运使。
四年，又献议于镇戎军置屯田务。五年，拜工部员外
郎兼侍御史知杂事。六年，迁起居舍人，再为河北转
运使。时两河用兵，边事烦急，转漕之任，尤所倚办。综
继领其职，号为详练，眷属甚厚，警急之际，辄资其奏
处。景德三年，召拜户部员外郎、枢密直学士。大中祥
符四年，馆伴契丹使，因作《大雪歌》以献，即命同知贡
举。七年，以疾求典河中。八年，卒。子建中、正中，并赞善
大夫。弟绰，淳化三年进士，官刑部郎中。